SL Uradni list Evropske unije C 235/5

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 235/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„MIEL DE TENERIFE“

ES št.: ES-PDO-0005-0943-24.01.2012

ZGO ( ) ZOP ( X )

1. Ime

„Miel de Tenerife“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itd.)

3.2 Opis proizvoda, za katerega se uporablja ime iz 1. točke

„Miel de Tenerife“ je med, ki ga proizvajajo medonosne čebele na otoku Tenerife iz cvetnega nektarja ali izločkov drugih delov rastlin, ki rastejo v različnih ekosistemih na otoku. Proizvaja se v čebelnjakih s premičnimi okvirji, pri predelavi pa ni izpostavljen toplotni obdelavi. Lahko je v tekoči, kremasti ali kristalni obliki, v satju ali koščkih satja.

Je različnih barv, okusov in vrst, kar je posledica raznovrstnih otoških ekosistemov in flore.

Sorte in vrste

„Miel de Tenerife“ je lahko,

— mešani cvetlični med: zanj je značilno, da v njem ne prevladuje ena sama rastlinska vrsta, ampak je mešanica različnih vrst,

— sortni cvetlični med: zanj je značilno, da v njem prevladuje posamezna rastlinska vrsta, vsaka vrsta medu pa ima organoleptične, fizikalne, kemijske in pelodne značilnosti, opredeljene v tej specifikaciji. ZOP „Miel de Tenerife“ zajema naslednje vrste sortnega cvetličnega meda: Retama del Teide, Tajinaste, avokadov med, kostanjev med, Brezal, Relinchón, Barrilla, koromačev med, Poleo, agavin med, Malpica in Tedera,

— manin med.

Posebne značilnosti ZOP „Miel de Tenerife“

Splošne značilnosti ZOP „Miel de Tenerife“

— Fizikalne in kemijske značilnosti

ZOP „Miel de Tenerife“ ima naslednje značilnosti:

vlaga največ 18 % aktivnost vode (aw) največ 0,620 hidroksimetilfurfural (HMF) največ 20 mg/kg medu ob pakiranju diastazna aktivnost (α-amilaza) najmanj 12 enot po lestvici Schade proste kisline največ 50 mEq/kg pH od 3,40 do 6,00 prolin najmanj 150 mg/kg medu fruktoza in glukoza več kot 60 g/100 g medu saharoza manj kot 4 g/100 g medu

— Pelodne značilnosti

Pelodni spektri vrst medu s Tenerife so sestavljeni iz rastlinskih vrst, ki rastejo na tem otoku in so uvrščene predvsem v naslednje družine: Aquifoliaceae, Cistaceae, Rubiaceae, Crassulaceae, Fabaceae, Brassicaceae, Oleaceae, Lamiaceae, Globulariaceae, Arecaceae, Rosaceae, Dipsacaceae, Salicaceae, Euphorbiaceae, Asteraceae, Polygonaceae, Tropaeolaceae, Anacardiaceae, Resedaceae, Amaranthaceae, Cactaceae, Lauraceae in Aizoaceae v razmerjih, ki se ujemajo z otoškimi ekosistemi. Ne vsebujejo peloda flore, ki je na otoku ni.

— Organoleptične značilnosti

Senzorična analiza vrst medu s Tenerife kaže, da nimajo senzoričnih napak (fermentacija, vonj po dimu itd.); imajo zelo različne organoleptične značilnosti – vonj, okus in teksturo – in so tudi različnih barv, od vodeno bele do temno jantarne, kar je posledica raznovrstnosti in posebnosti flore, iz katere so pridelane.

Pri senzorični analizi se stopnja ujemanja organoleptičnih značilnosti medu z organoleptičnimi značilnostmi referenčnega modela, ki se meri z lestvico od 0 do 10, imenuje „tipičnost“. Tipičnost sortnega cvetličnega in maninega medu ZOP „Miel de Tenerife“ vedno znaša vsaj 6,5 od 10.

Dodatne značilnosti različnih vrst medu

Poleg splošnih značilnosti, opredeljenih zgoraj, imajo različne vrste medu „Miel de Tenerife“ različne značilnosti, navedene v spodnji preglednici:

VRSTA MEDU DODATNE ZNAČILNOSTI FIZIKALNE/KEMIJSKE PELODNE ORGANOLEPTIČNE Električna prevodnost (mS/cm) Barva (Pfundova lestvica) Specifični pelod (%) Pelodna gostota (razred Maurizio) Vonj Vohalno-okušalna zaznava (aroma) Barva Retama del Teide Od 0,150 do 0,500 Od 12 do 114 mm > 30 % Spartocytisus supranubius II–IV Neintenziven, cvetličen, rastlinski Topla in neintenzivna Izrazito bela do jantarna z zlatastimi odtenki Tajinaste Od 0,140 do 0,400 Od 2 do 65 mm > 9 % Echium spp. I–III Neintenziven, rastlinski Lahka, neintenzivno cvetlična, topla Prosojna do zelo svetla jantarna, bela, če je med kristaliziran, z bež odtenki Avokadov med Od 0,700 do 0,800 ≥ 95 mm > 2 % Persea americana I–II Intenziven, topel, karamelni Intenzivna in trajna, karamelna, sladna, s slankastim priokusom Temno rjava do zelo temno rjava, včasih skoraj črna Kostanjev med ≥ 0,850 ≥ 90 mm > 75 % Castanea sativa III–V Zelo intenziven, lesen, s smolnato noto Zelo intenzivna in trajna, lesna, živalska, smolnata in očitno grenkega okusa Temno rjava do zelo temno rjava, z rahlimi zelenkastimi odtenki Brezal Od 0,400 do 0,800 ≥ 110 mm > 25 % Erica spp. II–III Srednje intenziven, kemičen, s cvetlično noto Srednje intenzivna, smolnata, trpka Jantarna do temno jantarna z rdečkastimi odtenki na svetlobi, temno bež, če je med kristaliziran Relinchón Od 0,300 do 0,500 Od 34 do 85 mm > 4 % Hirstfeldia incana I–II Srednje intenziven, rastlinski, z občasno žveplasto noto Srednje intenzivna, rastlinska in sadna Svetla, zelo očitno rumena barva, ki se ohrani, tudi ko med kristalizira Barrilla Od 0,250 do 0,400 Od 25 do 80 mm > 13 % Messembryanthemum crystallinum II–IV Neintenziven, topel, voščeni in mlečni Srednje intenzivna, topla, karamelna, mlečna Svetlo bež, progast zaradi hitre kristalizacije Koromačev med Od 0,400 do 0,700 ≥ 85 mm > 2 % Foeniculum vulgare I–IV Intenziven, pikanten, spominja na rastlino, iz katere je pridobljen Pikantna, po praženem, z izrazitim okusom po sladiču Temno rjava do zelo temno rjava Poleo Od 0,150 do 0,400 Od 40 do 114 mm > 1 % Bystropogon origanifolius I–III Zelo intenziven, kemičen, včasih oster Intenzivno kemična, po fenolu in zelo cvetlična Zelo svetla jantarna do jantarna Agavin med Od 0,400 do 0,800 ≥ 70 mm Sledi Agave americana II–III Intenziven, živalski, niansiran Intenzivna in trajna, živalska, po praženem Jantarna do temno jantarna, odvisno od spremljevalne flore Malpica Od 0,300 do 0,400 Od 70 do 100 mm > 4 % Carlina xeranthemoides II–III Zelo sadni in cvetlični Nežna, cvetna in sadna Svetlo jantarna z zlatasto-bisernatimi odtenki, če je med kristaliziran Tedera Od 0,170 do 0,400 Od 11 do 75 mm > 3 % Aspalthium bituminosum I–II Intenzivno rastlinski in sadni Srednje intenzivna, zelo rastlinska Svetlo jantarna z živorumenimi odtenki, ki so manj opazi, če je med kristaliziran Mešani cvetlični med Od 0,150 do 0,800 > 12 mm Različen delež pelodov flore, ki raste na Tenerife I–V Različen, od zelo nežnega do intenzivnega Različna, od zelo nežne do intenzivne Različnih barv, v vseh odtenkih jantarja

Manin med ima naslednje značilnosti:

— električna prevodnost: najmanj 0,800 (mS/cm),

— barva: najmanj 95 mm po Pfundovi lestvici,

— pH: več kot 3,81 (po navadi višji, povprečna vrednost 4,43),

— proste kisline: od 23 do 50 mEq/kg,

— pelodne značilnosti: vsaj 0,3 % elementov mane in različen pelodni spekter z velikim deležem vetrocvetk,

— organoleptične značilnosti: jantarne do temno jantarne barve z zelenkastimi odtenki, rastlinski, topel vonj po praženem in topla srednje intenzivna aroma po praženem s slankastim priokusom.

3.3 Surovine (samo za predelane proizvode)

Ni relevantno.

3.4 Krma (samo za proizvode živalskega izvora)

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju

Med „Miel de Tenerife“ se proizvaja, toči in pripravlja za prodajo na opredeljenem geografskem območju, tj. na otoku Tenerife.

Pridobiva se iz čebelnjakov, ki so postavljeni v različnih otoških ekosistemih.

Satniki s pridelanim medom se prepeljejo v prostor, v katerih se med loči s hladno centrifugo in precedi, takoj ko pride iz točila, da med shranjevanjem v njem ni fizikalnih nečistoč in je pripravljen za pakiranje, ne glede na fizikalno stanje.

Iztočeni med se prelije v posebne usedalnike ali vedra iz materiala, primernega za živila, na katerih so ustrezne informacije za zagotavljanje sledljivosti.

3.6 Posebna pravila za rezanje, ribanje, pakiranje itn.

Med „Miel de Tenerife“ se pakira v embalažo iz materialov, primernih za živila (steklo, PET itd.), ki je nepredušno zaprta in ima zaščitno oznako, ki zagotavlja, da embalaža ni bila odprta.

ZOP „Miel de Tenerife“ je treba pakirati na opredeljenem geografskem območju v ustreznih registriranih centrih, da se zagotovita poreklo proizvoda in ohranjanje kakovosti; to omogoča ustrezno spremljanje in nadzor od izvora, s čimer se zagotovi, da se kakovost meda ne poslabša zaradi temperature, vlage ali vpijanja tujih snovi ali vonjev pri pomorskem ali zračnem prevozu s Tenerife. S tem se tudi omeji tveganje, da bi se med zmešal z drugimi vrstami medu, ki niso ZOP.

3.7 Posebna pravila za označevanje

ZOP „Miel de Tenerife“, namenjen uživanju, mora biti označen z etiketo ali sekundarno etiketo z logotipom ZOP, ki jo preveri inšpekcijski organ, izda pa upravni organ. To etiketo je treba pritrditi pred trženjem proizvoda tako, da se prepreči vnovična uporaba.

Črno-bela reprodukcija logotipa ZOP „Miel de Tenerife“:

BARVE Zelena (Pantone 349) Modra (Pantone 300) Okrasta (Pantone 110 CB)

Na etiketi mora biti naveden botanični izvor vrst sortnega cvetličnega medu, ki izpolnjujejo posebne zahteve za posamezno vrsto, določene v točki 3.2 tega dokumenta.

4. Kratka opredelitev geografskega območja

Območje proizvodnje je ozemlje otoka Tenerife, ki je del Kanarskih otokov v Atlantiku. Leži med 28° in 29° severne geografske širine ter 16° in 17° zahodne geografske dolžine.

5. Povezanost z geografskim območjem

5.1 Posebnosti geografskega območja

5.1.1 Naravni dejavniki

Tenerife je največji in najvišji otok med Kanarskimi otoki;

— nad pokrajino se dviguje gorska veriga, ki prečka otok s severovzhoda proti jugozahodu, nadmorska višina pa se postopno dviguje proti Las Cañadas in gori Teide v središču. Teide z nadmorsko višino 3 718 metrov je najvišji vrh na otoku in v Španiji.

— Podnebje je bilo bistveno za razvoj človekovega delovanja na otoku. Zaradi pasatnih vetrov se podnebje na privetrni in zavetrni strani otoka precej razlikuje. Temperature se zato lahko gibljejo od manj kot 10 °C v gorah do več kot 20 °C na obali, količina padavin pa od povprečja 200 mm na obali do več kot 2 000 mm v gorah. Zato je na otoku glede na nadmorsko višino in lego več različnih rastlinskih pasov z zelo bogato floro.

— Tla so zelo svojevrstna zaradi vulkanskega izvora otoka in zelo raznovrstna – najti je mogoče vse od globokih rodovitnih tal do kamnitih nerazvitih tal, imenovanih „malpaíses“. Raznovrstnost tal je pomemben dejavnik za razporeditev rastlinskih vrst in navzočnost zelo posebnih vrst, prilagojenih na svojevrstna tla. Na sestavo rastlin in njihovega nektarja zelo vpliva tudi zelo posebna sestava substratov, na katerih rastejo.

Vsi ti dejavniki oblikujejo različne rastlinske pasove, ki segajo od morja do vrha otoka, predvsem tabaibales in cardonales (mleček), termofilni gozdovi (Juniperus thurifera, mastika, divje oljke itd.), monteverde (lovorjevi gozdovi – predvsem na severu otoka), borov gozd in retamar de cumbre (metličevje), ki sestavljajo svojevrstno in raznovrstno floro, zaradi katere ima Tenerife vzdevek „celina v malem“.

Na otoku raste 1 370 rastlinskih vrst, od tega 740 endemičnih. Skoraj sto od njih jih je bistvenih za čebelji nektar, pelod ali propolis. Endemične rastline in različne vrste flore, ki uspevajo v posebnih geomorfoloških, talnih in podnebnih razmerah na otoku, pomenijo, da je flora na Tenerife edinstvena na svetu, kar se kaže tudi v raznovrstnosti in značilnostih tamkajšnjega medu.

5.1.2 Človeški dejavniki

Čebelarstvo na Tenerife ima več kot šeststoletno tradicijo. Pridelava medu v majhnem obsegu kot dodatni vir družinskega zaslužka je v otoškem podeželskem gospodarstvu zelo pogosta.

Čebelarska praksa je naslednja:

— večina čebelnjakov je lesenih,

— čebelnjaki se premikajo po otoku (sezonska paša),

— čebele se odstranjujejo s tradicionalno metodo s ščetko,

— med pridelavo medu v čebelnjakih se čebele ne dohranjujejo umetno,

— še vedno se uporabljajo kadilniki, tradicionalni naravni rastlinski proizvodi, kot so mleček (Euphorbia spp.), Kleinia neriifolia, bor, agava (Agave spp.) ali iglavci (posušeni listi ali iglice bora Pinus canariensis), pa se uporabljajo za gorivo,

— satovje se odkriva tradicionalno, z noži ali glavniki, med pa se izloči iz okvirov s hladno centrifugo; potem se takoj precedi in shrani brez nečistoč,

— med celotnim proizvodnim postopkom se zagotavlja ohranjanje kakovosti medu, zato se nikoli ne segreje na več kot 44 °C in ne pasterizira,

— Abeja Negra Canaria (črna čebela s Kanarskih otokov) je vrsta, ki se je v stoletjih evolucije prilagodila na podnebje in orografijo ter je še ena značilnost otoškega čebelarstva.

5.2 Posebnosti proizvoda

Vrste medu s Tenerife se odlikujejo po fizikalnih, kemijskih, pelodnih in senzoričnih značilnostih.

Zanje je značilno, da so sveže (vrednost HMF: ≤ 20 mg/kg medu; diastazna aktivnost: vsaj 12 enot po lestvici Schade).

So zrele vrste medu z največ 18-odstotno vsebnostjo vlage in največ 0,620 aw.

So surove, saj niso izpostavljene toplotni obdelavi pri visoki temperaturi. Lahko se segrejejo do največ 44 °C. S tem se zagotovi, da ohranijo svojevrsten značaj, ki izhaja iz posebne otoške flore.

Proizvod je poseben zaradi otoške botanične raznovrstnosti in številnih endemičnih rastlin, kar se kaže v številnih vrstah medu zelo različnih barv, senzoričnih profilov in tekstur, vključno z nekaj edinstvenimi vrstami cvetličnega medu, ki jih je mogoče pridobivati samo na Tenerife.

Pelodni spekter medu „Miel de Tenerife“ se razlikuje od drugih vrst medu, ki se pridobivajo drugod po svetu, tudi zaradi peloda otoških endemičnih vrst, kar je samo po sebi neposreden dokaz za povezavo med temi vrstami medu in Tenerife. S preučevanjem različnih pelodnih spektrov v serijah medu „Miel de Tenerife“ skozi leta je bilo mogoče opredeliti geografske označevalce, ki so značilni za te vrste medu, in sicer endemične ali tujerodne rastlinske vrste, ki zaradi svoje zastopanosti ali pogostnosti pojavljanja v skupnem pelodnem spektru vrst medu s Tenerife geografsko zaznamujejo ta med in ga omejujejo na dano območje.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Med „Miel de Tenerife“ je svojevrsten in izjemen proizvod, ki je neposredno povezan s krajem proizvodnje, saj ga čebele pridobivajo iz flore, ki je posebna in velikokrat edinstvena na svetu.

Zaznamuje ga bogata otoška biotska raznovrstnost zaradi zelo posebnih okoljskih razmer, ki so posledica vulkanskega izvora, goratega reliefa in posebnega vodnega režima zaradi pasatnih vetrov, ki prispevajo k nastanku zelo raznovrstnih mikroklim in različnih naravnih habitatov, v katerih raste veliko endemičnih rastlinskih vrst z veliko čebelarsko vrednostjo.

Poleg tega da ima Tenerife svojevrstno floro, je čebelarstvo sestavni del otoškega podeželskega okolja, saj se tradicionalno čebelarstvo izvaja v majhnem obsegu in zelo skrbno, zato ima sveži med nizko vsebnost vlage zaradi prevladujočega podnebja in je dolgo obstojen.

Ker ni v nobeni fazi proizvodnega postopka izpostavljen agresivni toplotni obdelavi, je zagotovljeno, da je naraven proizvod z izvirno sestavo ter biološkimi in organoleptičnimi značilnostmi, ki mu jih dajejo otoške rastline in čebele, zaradi česar nastanejo zelo raznovrstne vrste medu različnih barv in lastnosti. Vrste medu Retama del Teide, Tajinaste, Poleo, avokadov med itd. že same po sebi pomenijo, da je „Miel de Tenerife“ svojevrsten proizvod.

Proizvodnja medu na Tenerife ima dolgo tradicijo ter se je ohranila vse do današnjih dni. Povezavo med Tenerife in čebelarstvom dokazujejo ne samo zgodovinske reference, ampak tudi imena krajev, tradicija in folklora, ki so del otoške kulturne dediščine.

„Miel de Tenerife“ je sestavina številnih receptov in tradicionalnih sladic, tudi pristne tradicionalne sladice gofio z medom in mandlji, ki se je ohranila vse do danes. Lokalni prebivalci in obiskovalci zelo cenijo različne sorte medu; pogosto se omenja v medijih (v časopisih ter na radiu, televiziji in internetu), že več kot 15 let pa se trži pod imenom „Miel de Tenerife“.

Sklic na objavo specifikacije

(člen 5(7) Uredbe (ES) št. 510/2006 (3))

http://www.gobiernodecanarias.org/agricultura/icca/Doc/Productos_calidad/PLIEGO_DE_CONDICIONES_DOP_MIEL_DE_TENERIFE.pdf

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.